CELEX: 32017D0623(01)
Language: ro
Date: 2017-06-21 00:00:00
Title: Decizia de punere în aplicare a Comisiei din 21 iunie 2017 privind publicarea în Jurnalul Oficial al Uniunii Europene a unei cereri de modificare a caietului de sarcini al unei denumiri din sectorul vitivinicol menționate la articolul 105 din Regulamentul (UE) nr. 1308/2013 al Parlamentului European și al Consiliului [Rosé des Riceys (DOP)]

23.6.2017   
            
            
               RO
            
            
               Jurnalul Oficial al Uniunii Europene
            
            
               C 200/4
            
         DECIZIA DE PUNERE ÎN APLICARE A COMISIEI
   din 21 iunie 2017
   privind publicarea în Jurnalul Oficial al Uniunii Europene a unei cereri de modificare a caietului de sarcini al unei denumiri din sectorul vitivinicol menționate la articolul 105 din Regulamentul (UE) nr. 1308/2013 al Parlamentului European și al Consiliului [Rosé des Riceys (DOP)]
   (2017/C 200/06)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),
   întrucât:
   
               (1)
            
            
               Franța a depus o cerere de modificare a caietului de sarcini al denumirii „Rosé des Riceys” în conformitate cu articolul 105 din Regulamentul (UE) nr. 1308/2013.
            
         
               (2)
            
            
               Comisia a examinat această cerere și a constatat că sunt îndeplinite condițiile stabilite la articolele 93-96, la articolul 97 alineatul (1) și la articolele 100, 101 și 102 din Regulamentul (UE) nr. 1308/2013.
            
         
               (3)
            
            
               Pentru a se permite prezentarea de declarații de opoziție în conformitate cu articolul 98 din Regulamentul (UE) nr. 1308/2013, cererea de modificare a caietului de sarcini al denumirii „Rosé des Riceys” ar trebui, prin urmare, să fie publicată în Jurnalul Oficial al Uniunii Europene,
            
         DECIDE:
   Articol unic
   Cererea de modificare a caietului de sarcini al denumirii „Rosé des Riceys” (DOP) în conformitate cu articolul 105 din Regulamentul (UE) nr. 1308/2013 este inclusă în anexa la prezenta decizie.
   În conformitate cu articolul 98 din Regulamentul (UE) nr. 1308/2013, dreptul de opoziție la modificarea caietului de sarcini menționat la primul paragraf din prezentul articol se acordă timp de două luni de la data publicării prezentei decizii în Jurnalul Oficial al Uniunii Europene.
   
      Adoptată la Bruxelles, 21 iunie 2017.
      
         
            Pentru Comisie
         
         Phil HOGAN
         
            Membru al Comisiei
         
      
   
   
      (1)  JO L 347, 20.12.2013, p. 671.
   
      ANEXĂ
      
         „ROSE DES RICEYS”
      
      
         PDO-FR-A1363-AM01
      
      Data depunerii cererii: 22 decembrie 2014
      
         Cerere de modificare a caietului de sarcini
      
      1.   Normele aplicabile modificării
      
      Articolul 105 din Regulamentul (UE) nr. 1308/2013 – modificare care nu este minoră
      2.   Descrierea și justificarea modificării
      
      2.1.   Practici vitivinicole
      
      La secțiunea VI, „Cultura viței de vie”, punctul 1, „modalități de cultivare”, litera (a), „densitatea de plantare” din caietul de sarcini, se adaugă următorul text: „Dispoziții specifice: Pentru a se permite trecerea unor utilaje adaptate, parcelele care prezintă fie o pantă mai mare de 35 %, fie o pantă mai mare de 25 % și o înclinație mai mare de 10 % pot să prezinte alei cu o lărgime între 1,5 m și 3 m, cu o frecvență de cel mult un rând din șase. În acest caz, suma distanței față de celelalte rânduri și a distanței între butuci pe același rând nu poate fi mai mare de 2,3 m.”
      Anumite parcele de viță-de-vie sunt situate pe terenuri cu pante accentuate unde lucrările nu pot fi realizate cu utilaje agricole clasice. Pentru a se respecta interdicția tratamentelor cu elicopterul, folosirea de utilaje adaptate terenurilor cu pante accentuate necesită alei de circulație cu o lărgime mai mare decât distanța maximă autorizată. Dispoziția introdusă permite plantarea cu alei de 1,5 până la 3 m lărgime în cazul în care există pante accentuate (pantă mai mare de 35 % sau pantă mai mare de 25 % și o înclinație mai mare de 10 %).
      Suma distanțelor (distanța dintre butuci + distanța dintre rânduri) este redusă de la 2,5 la 2,3 m pentru celelalte rânduri.
      Această dispoziție apare în documentul unic la punctul 5 „Practici vitivinicole” sub titlul „densitatea de plantare/dispoziții specifice”.
      La secțiunea IX, „Prelucrare, producere, maturare, ambalare, stocare”, punctul 1, „dispoziții generale”, litera (c) „practici enologice și tratamente fizice” din caietul de sarcini, se elimină cuvintele „de stejar”, pentru a nu limita restricția de a utiliza bucăți de lemn la bucățile de lemn „de stejar”.
      Această dispoziție apare în documentul unic la punctul 5 „Practici vitivinicole” sub titlul „practică enologică specifică”.
      2.2.   Norme de prezentare și de etichetare
      
      La secțiunea XII, „Norme de prezentare și de etichetare” din caietul de sarcini, se adaugă litera (b), prin care să autorizează menționarea pe eticheta vinurilor a unei unități geografice mai mici, în conformitate cu articolul 120 alineatul (1) litera (g) din Regulamentul (UE) nr. 1308/2013 menționat mai sus. Condițiile de utilizare a acestei mențiuni sunt specificate.
      Această dispoziție apare în documentul unic la punctul 9 „Alte condiții esențiale” sub titlul „denumiri suplimentare/dispoziții suplimentare privind etichetarea”.
      2.3.   Cultura viței-de-vie
      
      La secțiunea VI „Cultura viței-de-vie”, punctul 1 „modalități de cultivare”, litera (b) „reguli privind tăierea” din caietul de sarcini, tăierea Guyot asimetrică, care până acum a fost menționată ca fiind o variație a altor tipuri de tăiere, a fost descrisă în scopul facilitării controalelor. Tăierea de tip cordon permanent, care era, de asemenea, menționată, a fost eliminată. Într-adevăr, se pare că această metodă de tăiere este o variantă a cordonului de Royat (descris în caietul de sarcini), singura diferență fiind rata de reîntinerire. Prin urmare, nu este necesară o descriere specifică a acestei metode de tăiere.
      Această dispoziție nu afectează documentul unic.
      La secțiunea VI „Cultura viței-de-vie”, punctul 1, „modalități de cultivare” din caietul de sarcini, se inserează litera (g) „încărcătura maximă medie pe parcelă” după litera (f) „înălțimea frunzișului”, iar literele (g) și (h) se renumerotează (h) și (i). Această nouă literă stabilește în mod permanent încărcătura maximă medie pe parcelă la 19 700 kg de struguri pe hectar și la 17 ciorchini pe m2, la terminarea perioadei experimentale privind producția realizată în Champagne și luând în considerare rezultatele observate.
      Această dispoziție nu afectează documentul unic.
      La secțiunea VI „Cultura viței de vie”, punctul 2 „alte practici de cultivare” din caietul de sarcini, se precizează că „se interzice orice modificare importantă adusă morfologiei, subsolului sau elementelor care permit garantarea integrității și perenității solurilor unei parcele destinate producției unei denumiri de origine controlată, cu excepția arăturilor adânci tradiționale”. Această dispoziție este menită să interzică amenajările care conduc la o modificare substanțială a solului, dat fiind că în anumite cazuri au fost constatate excese.
      Această dispoziție nu afectează documentul unic.
      2.4.   Randament – Începerea producției
      
      La secțiunea VIII „Randament – Începerea producției”, punctul 1 „Randament” din capitolul I al caietului de sarcini, randamentul este stabilit în mod permanent la 12 400 kg de struguri pe hectar, la terminarea perioadei experimentale (de la recolta din 2007 până la sfârșitul campaniei 2011/2012) și ținând cont de rezultatele observate. Randamentul crește astfel de la 10 400 kg de struguri/ha la 12 400 kg de struguri/ha.
      Reevaluarea randamentului indicat în caietul de sarcini a fost necesară ca urmare a creșterii randamentului agronomic datorate ameliorării materialului vegetal, măsurilor fitosanitare, practicilor de cultivare care permit asigurarea longevității viei, precum și evoluției climei. Această creștere nu a avut un impact negativ asupra calității vinurilor. Trebuie precizat faptul că documentul unic precizează doar randamentul-limită.
      La secțiunea VIII „Randament – Începerea producției”, punctul 4 „dispoziții specifice” din caietul de sarcini, se introduce următoarea frază: „Pentru o anumită recoltă și ținând cont în special de caracteristicile acesteia, acest volum poate fi diminuat prin decret interministerial”. Această dispoziție vizează, în conformitate cu legislația franceză (articolul R. 642-7 ultimul alineat din Codul rural și al pescuitului maritim), să permită diminuarea volumului autorizat de must deburbat obținut prin presarea a 160 kg pentru o anumită campanie.
      Această dispoziție nu afectează documentul unic.
      2.5.   Alte modificări
      
      
                  (a)
               
               
                  La secțiunea I „Obligații declarative” din capitolul II al caietului de sarcini se adaugă două noi declarații:
                  
                              —
                           
                           
                              La punctul 2, „Declarația de adaptare a densității de plantare conform unor dispoziții specifice”: această declarație permite monitorizarea dispoziției introduse la secțiunea VI „Cultura viței-de-vie”, punctul 1 „modalități de cultivare”, litera (a) „densitatea de plantare”, „dispoziții specifice”.
                              Această modificare nu afectează documentul unic.
                           
                        
                              —
                           
                           
                              La punctul 3, „Declarația de amenajare a parcelelor”: această declarație permite monitorizarea dispoziției introduse la secțiunea VI „Cultura viței-de-vie”, punctul 2, „alte practici de cultivare”, litera (c).
                              Această modificare nu afectează documentul unic.
                           
                        
            
                  (b)
               
               
                  În tabelul cu principalele puncte care trebuie monitorizate și cu metodele de evaluare, care figurează la capitolul III din caietul de sarcini, a fost adăugat un punct privind amenajările parcelelor, având în vedere importanța conservării caracteristicilor parcelelor pentru specificitatea produsului.
                  Această modificare nu afectează documentul unic.
               
            
                  (c)
               
               
                  La secțiunea II din capitolul III al caietului de sarcini, referința privind structura de control a fost completată și adresa INAO a fost actualizată.
                  Aceste informații sunt incluse în secțiunea „Alte informații” a cererii de modificare a caietului de sarcini.
               
            
                  (d)
               
               
                  Reformulări:
                  
                              —
                           
                           
                              la secțiunea IX, „Prelucrare, producere, maturare, ambalare, stocare”, din capitolul I al caietului de sarcini, dispozițiile privind distrugerea produselor secundare rezultate ca urmare a producerii vinului au fost puse în conformitate cu reglementările privind eliminarea acestor produse secundare. La punctul 2, litera (b), se modifică următoarea frază: „La fabricarea vinurilor, 1,5 % din mustul deburbat, reprezentând un produs secundar al vinificării, trebuie să fie eliminat până la data de 31 iulie a anului de după anul recoltei.”;
                           
                        
                              —
                           
                           
                              la secțiunea XI, „Măsuri tranzitorii”, din capitolul I al caietului de sarcini, în urma expirării perioadei experimentale, dispozițiile privind randamentul și privind încărcătura maximă medie pe parcelă care figurează la punctul 2 „randamentul și încărcătura maximă medie pe parcelă” sunt eliminate.
                              Această modificare nu afectează documentul unic.
                           
                        
            
                  (e)
               
               
                  Alte modificări
                  În cadrul prezentei cereri de modificare, documentul unic a fost actualizat conform noilor norme de introducere de date din programul e-Ambrosia.
               
            DOCUMENT UNIC
      1.   Denumirea (denumirile)
      
      Rosé des Riceys (FR)
      2.   Tip de indicație geografică
      
      DOP – Denumire de origine protejată
      3.   Categorii de produse vitivinicole
      
      
               
                  1.
               
               
                  Vin
               
            4.   Descrierea vinului (vinurilor)
      
      Vinuri rosé liniștite
      Vinurile prezintă o tărie alcoolică în volume naturală de minim 10 %.
      După îmbogățire, vinurile nu depășesc o tărie alcoolică în volume totală de 13 %.
      Vinurile prezintă un conținut de zaharuri fermentabile (glucoză și fructoză) mai mic sau egal cu 3 grame pe litru.
      Normele prevăzute de reglementarea generală se aplică în ceea ce privește tăria alcoolică totală maximă, tăria alcoolică dobândită minimă, aciditatea totală minimă, aciditatea volatilă maximă, conținutul maxim de dioxid de sulf total.
      Din punct de vedere vizual, culoarea, luminoasă și intensă, variază de la roz-somon deschis la roșu de roibă. Acest vin fin și delicat prezintă o bună persistență gustativă. Vinul tânăr poate prezenta arome de fructe roșii. După mai mulți ani de maturare, el dobândește un buchet complex, caracterizat frecvent prin arome de fructe uscate și de mirodenii, uneori de fructe confiate, în funcție de anul recoltei. În general, vinul se caracterizează prin finețe, echilibru gustativ și armonie.
      5.   Practici vitivinicole
      
      (a)   Practici enologice esențiale
      
      
         Cărbune
      
      Practică enologică specifică
      Utilizarea de cărbune pentru uz enologic, individual sau inclus în preparate, este interzisă. Utilizarea de bucăți de lemn este interzisă.
      În cursul procesului de îmbogățire, creșterea volumului mustului de struguri fermentat utilizat nu poate fi mai mare de 1,12 % pentru o creștere de 1 % a tăriei alcoolice.
      Pe lângă dispozițiile de mai sus, vinurile trebuie să respecte, în ceea ce privește practicile enologice, cerințele stabilite la nivelul UE și în Codul rural.
      
         Densitatea de plantare – Dispoziții generale
      
      Practică de cultivare
      Vița-de-vie este plantată cu o distanță între rânduri care nu trebuie să fie mai mare de 1,5 m. Distanța dintre butuci pe același rând este cuprinsă între 0,90 și 1,5 m. Suma distanței dintre rânduri și a distanței dintre butuci pe același rând nu trebuie să fie mai mare de 2,5 m.
      
         Densitatea de plantare – Dispoziții specifice
      
      Practică de cultivare
      Pentru a se permite trecerea unor utilaje adaptate, parcelele care prezintă
      
                  —
               
               
                  fie o pantă mai mare de 35 %,
               
            
                  —
               
               
                  fie o pantă mai mare de 25 % și o înclinație mai mare de 10 %,
               
            pot să prezinte alei cu o lărgime între 1,5 m și 3 m, cu o frecvență de cel mult un rând din șase. În acest caz, suma distanței față de celelalte rânduri și a distanței între butuci pe același rând nu trebuie să fie mai mare de 2,3 m.
      
         Reguli de tăiere
      
      Practică de cultivare
      Orice suprapunere a butucilor, precum și orice suprapunere a ramurilor cu fructe este interzisă. Numărul ochiurilor este mai mic sau egal cu 18 pe metru pătrat. Tăierea este efectuată cel târziu înainte de stadiul fenologic (F) (stadiul 12 pe scara Lorentz), și anume la patru frunze desfăcute. Vița-de-vie este tăiată conform următoarelor tehnici:
      
                  —
               
               
                  tăiere de tip cordon de Royat;
               
            
                  —
               
               
                  tăiere de tip Guyot simplă, Guyot dublă sau Guyot asimetrică
               
            (b)   Randamentul maxim
      
      15 500 kg de struguri la hectar.
      6.   Aria delimitată
      
      
                  (a)
               
               
                  Recoltarea strugurilor, vinificarea, producerea și maturarea vinurilor sunt realizate pe teritoriul următoarei comune din departamentul Aube: Les Riceys.
               
            
                  (b)
               
               
                  Vinificarea, producerea și maturarea vinurilor sunt realizate, de asemenea, pe teritoriul următoarelor comune din departamentul Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.
               
            7.   Soiurile principale de struguri de vin
      
      Pinot noir N
      8.   Descrierea legăturii (legăturilor)
      
      1.   Informații privind aria geografică
      
                  (a)
               
               
                  Descrierea factorilor naturali care contribuie la legătură
                  Aria geografică cuprinde opt comune din partea de sud a departamentul Aube. Peisajul comunei Les Riceys face parte din secvența geologică Côte des Bar. Etajul kimeridgian reprezintă cea mai mare parte a substratului geologic, fiind străbătut în centru de Valea Laignes și de numeroase văi periferice. Kimeridgianul, caracterizat prin straturi alternative de marnă și de calcar, a dat naștere celor mai bune soluri ale podgoriilor, constituite din coluvii argilo-calcaroase de culoare gri care au acoperit pantele și care cuprind o multitudine de pietre mici care contribuie la încălzirea solului. Podgoriile, amenajate pe parcele bine delimitate, sunt situate pe pantele cele mai abrupte, mai înalte și mai însorite, cu expunere la sud și la est. Localizarea septentrională generează o climă destul de rece, dar configurația circulară a podgoriei, încastrată în văi, contribuie la formarea unei mezoclime foarte favorabile.
               
            
                  (b)
               
               
                  Descrierea factorilor umani care contribuie la legătură
                  Podgoria Riceys datează din secolul VIII, conform documentelor care atestă existența podgoriilor pe teritoriul comunei. Începând cu secolul XVIII, vinurile Riceys fac obiectul unui comerț important cu Țările de Jos, Belgia, regiunea pariziană și nordul Franței, după cum arată statisticile privind expedierile realizate de birourile vamale ale provinciei Champagne. În 1875, podgoriile erau prospere, vinurile Riceys fiind comercializate de peste 35 de negustori. Această prosperitate a fost pusă în pericol de criza de filoxeră și de dezvoltarea industriei textile în departamentul Aube, care absoarbe mâna de lucru rurală. Podgoria se reface în parte datorită integrării, începând cu 1927, a departamentului Aube în Champagne, unde se cultiva vița-de-vie, dar refacerea este dificilă. Rămân câțiva producători („manipulants”) a căror tenacitate este răsplătită prin recunoașterea denumirii de origine controlată „Rosé des Riceys” la 8 decembrie 1947. Ca urmare a instalării unui număr mare de tineri viticultori, în anii ’60 are loc o reluare a activității viticole și a producției de vin. La 26 septembrie 1968, este fondat sindicatul producătorilor de Rosé des Riceys DOP.
               
            2.   Informații despre calitatea și caracteristicile produsului
      „Rosé des Riceys” este un vin liniștit, cu o indicare obligatorie a anului de recoltă. Din punct de vedere vizual, culoarea sa, luminoasă și intensă, variază de la roz-somon deschis la roșu de roibă. Acest vin fin și delicat prezintă o bună persistență gustativă. Vinul tânăr poate prezenta arome de fructe roșii. După mai mulți ani de maturare, el dobândește un buchet complex, caracterizat frecvent prin arome de fructe uscate și de mirodenii, uneori de fructe confiate, în funcție de anul recoltei. În general, vinul se caracterizează prin finețe, echilibru gustativ și armonie.
      3.   Interacțiuni cauzale
      Solul pietros al versanților cu cea mai bună expunere la sud și la est și cu cele mai abrupte pante permite, grație unei luminozități optime și unei bune încălziri a solului, începerea timpurie a perioadei de vegetație primăvara, optimizează fotosinteza și garantează coacerea strugurilor. Altitudinea ridicată a dealurilor cu viță-de vie-permite evitarea contactului cu aerul rece care stagnează pe fundul văilor, iar pădurile care acoperă vârfurile versanților și numeroasele pâlcuri de pădure răspândite pe întreg teritoriul oferă o protecție considerabilă împotriva maselor de aer rece care provin de pe platouri. Pantele versanților viticoli asigură o drenare naturală optimă, facilitată, de asemenea, de fisurarea calcarelor kimeridgiene. Marnele, intercalate între straturile calcaroase, furnizează rezerva de apă necesară vara, în special în anii călduroși și secetoși. În sfârșit, temperaturile ridicate înregistrate vara, la care se adaugă căldura degajată de razele de soare care se reflectă în rocile kimeridgiene, oferă vinului notele sale caracteristice de fructe confiate și mirodenii în cursul maturării. Soiul Pinot noir N este recunoscut încă din secolul XIX de către Jules GUYOT ca fiind cel mai bun soi pentru fabricarea vinului de Riceys. Întreaga recoltă de struguri trebuie să fie plasată în cuvă, pentru a respecta cât mai bine aromele soiului Pinot noir N și pentru a permite dezvoltarea acestora în timpul fermentării, a cărei durată este controlată perfect de vinificatorii pricepuți și experimentați. V. RENDU semnalează că „în Riceys, primele producții de vin sunt pregătite cu grijă. Se evită fermentarea îndelungată pentru ca vinul să-și conserve finețea și gustul specific vinului de Riceys”.
      9.   Alte condiții esențiale
      
      
         Indicarea anului de recoltă
      
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      Vinurile sunt prezentate în mod obligatoriu cu indicarea anului de recoltă.
      
         Denumiri suplimentare
      
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      DOP „Rosé des Riceys” poate fi însoțită de numele unei unități geografice mai mici, în conformitate cu dispozițiile prevăzute în caietul de sarcini.
      
         Trimitere la publicarea caietului de sarcini
      
      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66